khistorydata/jeongjo-sjw-relations huggingface dataset:
정조 16년
李庚運以吏曹言啓曰薦俎之任或有久遠可據替行之例乎令該曹詳考草記事命下矣溯考久遠文跡元無替行之例矣敢啓傳曰更爲考出草記可也
정조 16년
李庚運以禮曹言啓曰今十一月初六日毓祥宮酌獻禮親行時自上當有散致齋之禮而正日只隔二日散齋則勢未及依例磨鍊殿下自今日散齋一日於別殿致齋一日於正殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於正寢致齋一日於本司陪享百官諸衛之屬守衛宮門者各於本司淸齋一宿事知委何如傳曰允
정조 16년
洪義榮以兵曹言啓曰今十一月初六日大駕詣毓祥宮親行酌獻禮時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十二哨馬軍五哨禁軍五番隨駕御營廳留陳可也
정조 16년
洪義營以禁衛營言啓曰本營哨官金興得身病甚重勢難察任改差何如傳曰允
정조 16년
壬子十一月初四日辰時上御重熙堂左副承旨入侍時左副承旨金孝建記事官李海淸記注官金良倜承膺祚檢校直提學徐有防以次進伏訖上命書傳敎曰每歲再明親行酌獻卽以先王之心爲心也豈可以日寒曠禮乎初六日毓祥宮酌獻禮當爲之以此分付又命書傳敎曰大享在近侍臣不可不備員三司在外人竝許遞政官牌招開政差出待下批牌招察任六曹憲府導駕堂上中在外及衆所共知實病人亦爲許遞今日政差出一體牌招薦俎官替行雖無前例云而冢宰之進幣瓚爵之任亦多替行之例則薦俎之任或有久遠可據替行之例乎令該曹詳考草記上曰差使員中南中守令他道之次尤甚邑守令竝除辭朝皆令今日下送出榻敎孝建曰臣於各司省記事適有愚見敢此仰達矣省記之規必書入直官員之姓名以備乙覽者蓋欲其各守番所不敢擅離之意也若或摘奸時闕直則自政院直捧罷職傳旨法意甚嚴而如宗親府儀賓府司諫院南別宮造紙署瓦署紫門監纛所等處不爲入直而省記中必以某官塡名非但有欠誠實御覽文書如是舛誤事體萬萬未安至於東西活人署初無一間公廨而亦爲省記者尤無意義頃因筵臣奏達兩氷庫則旣已釐正而他各司之因循謬例殊非務實之政此後則不入直各司亦依氷庫例省記中以空字塡入似好矣上曰依爲之有防曰氷庫事誠如承旨所奏矣東西氷庫自是不入直之衙門而年前適因承旨之自下分付創行入直之規以貽無限之弊矣向來始爲釐正至有省記中不塡之命故因此而兩庫官用之每年加下者今則所餘反爲近五十包之米矣時提調沈豐之方往復惠廳以此數惠廳氷米出給條中年年儲留而一依司圃署例除非筵稟或草記蒙允則毋得自本庫出用之意要爲定式云以此施行誠爲得當臣旣有聞見而適因承旨言端敢此仰達矣上曰依爲之出擧條命退諸臣以次退出
정조 16년
都承旨未差行左承旨李集斗疏批未下右承旨洪義榮坐直左副承旨金孝建坐右副承旨李翼晉坐同副承旨李庚運坐直注書徐有聞仕李海淸差祭假注書鄭文始仕直事變假注書申龜朝仕
정조 16년
李庚運啓曰明日再明日景慕宮冬享大祭齋戒相値三明日動駕相値視事頉稟之意敢啓傳曰知道
정조 16년
洪義榮啓曰備邊司郞廳來言今日賓廳日次而毓祥宮酌獻禮齋戒相値不得來會云矣敢啓傳曰知道
정조 16년
以兵曹侍衛節目傳于洪義榮曰扈衛軍官有廳軍斥候伏兵竝置之
정조 16년
注書李海淸差祭代以鄭文始爲假注書
정조 16년
李庚運啓曰假注書鄭文始時無職名令該曹依例付軍職冠帶常仕何如傳曰允
정조 16년
以江原監司尹師國狀啓淮陽府元田間年踏驗火田隨起收稅蔘貢錢移送結賦有裕邑事傳于洪義榮曰依狀請施行事令廟堂分付
정조 16년
傳于李庚運曰動駕在明所謂差出之侍臣及導駕官非衆所共知則皆在外昨日參政政官事極爲駭然當該堂上從重推考三司及六曹堂上未肅拜在外及情病人員竝許遞政官牌招開政待下批牌招今政差出人或有在外及違牌則當該政官當嚴處以此嚴飭左尹金持默職務相妨許遞今日政一體差出
정조 16년
洪義榮啓曰壯勇營兵房金持默時無職名令該曹口傳付軍職何如傳曰允
정조 16년
兵曹口傳政事副司直單金持默
정조 16년
洪義榮以兵曹言啓曰僉知中樞府事姜游戶奴呈狀內矣上典以老病當寒添劇時月之內無望供職呈狀乞遞西樞雖是閑局不可一向虛帶今姑改差何如傳曰允
정조 16년
洪義榮以都摠府言啓曰今此景慕宮冬享大祭親行時寶劍侍衛不可不備員而都摠管安昌君燝副摠管申大顯李應爀柳誼曺允亨差祭一員未差寶劍侍衛將不得備員合有變通之道令政院急速稟旨變通仍令該曹卽爲口傳差出待下批牌招察任以爲備員之地何如傳曰許遞今日政差出祭官無以推移武臣兵使以上猶通融則摠管多窠豈可排望乎其中都摠管二窠副摠管一窠問于大臣以外任外在京無故人陞擬事分付兵曹可也
정조 16년
有政吏批判書李𡊠參判李在學牌不進參議尹行任進同副承旨李庚運進啓曰判書李𡊠參判李在學竝牌招不進小臣獨政未安何以爲之敢稟傳曰只出緊任以徐有防爲大司憲朴祐源爲大司諫鄭東觀爲司諫金達淳崔重圭爲掌令鄭魯榮宋俊載爲持平尹羽烈爲獻納洪大協爲正言林道浩爲副校理李遇濟爲副修撰金履禧爲禮曹參判李漢豐爲左尹
정조 16년
兵批判書洪檍進參判沈煥之病參議李文會病參知洪彦喆入直右承旨洪義榮進啓曰都摠管今當差出而擬望人乏少承旨竝擬何如傳曰允以朴祐源李秉鼎爲都摠管黃昇源元厚鎭爲副摠管金守儉爲僉知金德隆爲五衛將林濟遠權以綱爲副摠管副司直柳焵姜游副護軍金璿僉知趙𣊟竝單付
정조 16년
以別雲劍望筒傳于洪義榮曰以實職陪班外擬入
정조 16년
以持平鄭魯榮牌不進罷職傳旨傳于李庚運曰許遞
정조 16년
李庚運啓曰卽者奉常寺官員來言明日各陵園墓冬至祭物看品時本寺提調當爲擧行而提調徐有防方帶臺職不得進參云何以爲之敢稟傳曰所重有在本職許遞令該曹口傳付軍職使之進去監封
정조 16년
洪義榮啓曰都摠管朴祐源李秉鼎時無職名令該曹口傳付軍職何如傳曰允
정조 16년
兵曹口傳政事副司直單徐有防朴祐源李秉鼎
정조 16년
李庚運啓曰吏曹郞廳來言承旨及臺諫有闕政事取稟傳曰明日爲之
정조 16년
洪義榮以都摠府言啓曰今日入直內三廳武兼禁軍及軍兵等當爲中日習射而親行毓祥宮酌獻禮齋戒相値不得爲之之意敢啓傳曰知道
정조 16년
李庚運以吏曹言啓曰因本曹草記溯考久遠文跡薦俎官元無替行之例事批旨內更爲考出草記可也事命下矣本曹久遠文跡更加溯考則終無可據之例矣敢啓傳曰然則祀典莫重使之申飭出齋如果難强云則更爲草記可也
정조 16년
李庚運以司饔院監膳提調意啓曰江原道十一月朔進上今日來到而看品捧上則各殿宮所封物種中生銀魚擧皆腐傷不敢循例捧入纔已退送使之改備封進而莫重進上如是不謹其在事體誠極駭然當該封進官罷職道臣亦難免不能檢飭之失從重推考領來陪持人令攸司科治何如傳曰勿治捧入
정조 16년
壬子十一月初五日午時上御重熙堂右副承旨入侍時右副承旨金孝建記事官徐有聞記注官李宗烈承膺祚以次進伏訖上命書榻敎曰王大妃殿進御加味香橘茶自今日限五貼製入又命書榻敎曰惠慶宮進服香杏茶日再製入命書傳敎曰以年年親行之意明日毓祥宮有親行酌獻之命而更思再明卽仲朔祭連日行祭不但近於瀆屑且明日卽冬享致齋日也毓祥宮酌獻禮今月內更待下敎爲之事分付命退承史以次退出
정조 16년
都承旨未差左承旨洪義榮齋宿右承旨申獻朝齋宿左副承旨金孝建齋直右副承旨李翼晉齋宿同副承旨李庚運齋直注書徐有聞齋宿李海淸差祭假注書鄭文始齋直事變假注書申龜朝仕
정조 16년
傳于李庚運曰冬享之行於冬至日卽初行之禮也行祭正時以子夜半磨鍊事分付該曹
정조 16년
以江原監司尹師國狀啓中營校卒頒料及觀風閣中營公廨營建次補蔘庫錢常賑加分耗貸下之意令廟堂稟處事傳于申獻朝曰竝依狀請施行而觀風閣中營營建之役不可付之生手先以道內公貨取用始役於明春畢役後狀聞其所充補公貨之方令廟堂論理行會
정조 16년
申獻朝以司僕寺一二提調意啓曰明日動駕時本寺正當爲進輿差備而正鄭致淳差祭出去矣今姑改差其代令該曹口傳差出以爲差備之地何如傳曰允今日政差出可也
정조 16년
有政吏批判書李𡊠參判李在學牌不進參議尹行任同副承旨李庚運進啓曰判書李𡊠參判李在學竝牌招不進小臣獨政未安何以爲之敢稟傳曰只出緊任以洪明浩爲承旨李秉模爲大司憲李洪載爲大司諫朴孝成爲持平鄭致淳爲應敎申大尹爲校理尹光普爲司僕正故通德郞張光翼贈戶參例兼故通德郞張鼎顯贈左承旨例兼同知張集紹兩代追贈
정조 16년
兵批判書洪檍病參判沈煥之病參議李文會病參知洪彦喆入直進左承旨洪義榮進副護軍鄭澤孚權中憲柳頤玄副司直李鼎揆尹㬦金孝眞鄭魯榮副司果宋翼孝申馥李錫夏徐有沂竝單付
정조 16년
洪義榮啓曰今日齋宿承旨當爲備員而都承旨洪明浩左承旨李集斗俱爲差祭何以爲之敢稟傳曰許遞
정조 16년
傳于李庚運曰今聞前有刊削之敎爲撕捱云大司諫李洪載頃者刊削傳敎置之牌招申飭行公未肅拜諸臺一體牌招齋宿
정조 16년
李庚運以吏曹言啓曰因本曹草記批旨內然則祀典莫重使之申飭出齋如果難强云則更爲草記可也事命下矣戶曹判書趙鼎鎭處連爲催促使之出齋則實病難强轉側須人時日內萬無起動之望云莫重親享淸齋隔夜而薦俎官病勢如此無以出齋何以爲之敢稟傳曰許遞政官牌招開政待下批牌招齋宿可也
정조 16년
洪義榮以兵曹言啓曰明日景慕宮冬享大祭親行時本曹堂上守宮及侍衛導駕當爲備員而參判沈煥之參議李文會差祭參知洪彦喆守宮侍衛導駕他無推移之道參判沈煥之參議李文會令政院稟旨變通仍令該曹以在京無故人口傳差出待下批牌招以爲進參之地何如傳曰允許遞今日政差出可也
정조 16년
洪義榮以司僕寺一二提調意啓曰今日政新除授本寺正尹光普今方在外明日動駕時勢難進參今姑改差其代今日政差出以爲差備之地何如傳曰隨差差代徒煩酬應今番口傳則以行公人差出事判堂知悉可也
정조 16년
吏曹口傳政事以申禹相爲司僕正
정조 16년
李庚運啓曰明日親臨省牲時典牲提調當爲進參而提調李洪載差祭無以擧行何以爲之敢稟傳曰許遞今日政差出
정조 16년
傳于金孝建曰前望受點事體何如則昨日加望者無端拔之大關體統入直當該堂上罷職判堂推考前望單子入之待下批牌招入直
정조 16년
兵曹參知前望單子入之李益運落點
정조 16년
李庚運啓曰新除授兵曹參知李益運方在削職中何以爲之敢稟傳曰給牒敍用
정조 16년
兵曹參知李益運牌不進罷職傳旨傳于李庚運曰只推更爲牌招
정조 16년
洪義榮以都摠府言啓曰今此景慕宮冬享大祭親行時寶劍侍衛不可不備員而副摠管元厚鎭黃昇源差祭都摠管李灃身病猝重副摠管林濟遠方在忠淸道石城地雖已催促石城卽三百餘里也有難及期上來寶劍侍衛將不得備員合有變通之道令政院急速稟旨變通仍令該曹口傳差出待下批牌招察任以爲備員之地何如傳曰允前望單子入之
정조 16년
摠管前望單子入之都摠管安昌君燝邊得讓副摠管閔百奮李普溫白師謹落點
정조 16년
以都摠府守宮望單子傳于洪義榮曰差祭及在外摠管許遞前望單子入之待下批牌招以爲備員受點之地
정조 16년
摠管前望單子入之都摠管鄭景淳副摠管李明運崔東岳落點
정조 16년
吏批再政以李秉模爲戶曹判書朴祐源爲右參贊金持默爲戶曹參判宋鍈爲兵曹參判兪彦脩爲兵曹參議朴祐源爲大司憲權以綱爲右尹朴準源爲戶曹參議洪秉益爲吏曹正郞鄭毅祚爲吏曹佐郞尹行履爲宗簿正宋煥箕爲軍資正李秉模爲禮賓提調訓鍊提調單李秉模
정조 16년
吏批三政以鄭好仁爲典牲提調申獻朝爲承旨
정조 16년
傳于李翼晉曰大司諫李洪載差祭云許遞令該曹口傳付軍職前望單子入之待下批待開門牌招先導駕後將事
정조 16년
大司諫前望單子入之尹行任落點
정조 16년
兵曹口傳政事副司直單李洪載
정조 16년
傳于李庚運曰發遣吏郞諸執事淸齋與否摘奸以來
정조 16년
傳于李庚運曰承旨前望單子入之待下批一體牌招齋宿
정조 16년
李庚運以禮曹言啓曰傳曰冬享之行於冬至日卽初行之禮也行祭正時以子夜半磨鍊事分付該曹事命下矣問于日官則子夜半卽子正初刻云以此時磨鍊以入之意敢啓傳曰知道
정조 16년
李庚運以奉常寺提調意啓曰臣以各陵園冬至祭祭物監封事來詣本寺矣卽者順陵典祀官副修撰李遇濟引陪謂以油淸之加封至有咆喝郞官毆打貢人之擧事未前有萬萬驚駭該隷自玉堂雖已移送秋曹云而此不可不別樣嚴處以懲日後令攸司從重痛繩其不能檢飭之典祀官亦不可無警從重推考何如傳曰事過後拿處陪隷過齋後令秋曹各別照律草記可也
정조 16년
答副校理李東稷疏曰省疏具悉先從李家煥事言之可乎爾以家煥文體之弁髦經傳爲話欛卽予欲一言而未得其會者爾言之來眞所謂如癢得搔大抵我國雖小衆有八域其御之之道不過曰翔潛不拂其性鑿枘各適其器而已此乃因勢利導之術而自有會極歸極之妙焉譬之於天下之廣斯有朱夫子天地風雲奇正闔捭之大力量洗盡五季之陋掃却千人之軍其旨芻豢其用布帛讀之鏗鏗冷冷如聞點也之瑟顔氏之琴而一開卷庶窺其宗廟百官之盛然猶有陽明近道之姿矯枉之過而專精於良知反約是務而束閣於問學太原遊騎騁騖於蔥嶺之間何來勿脚之旗增彩於溪潭壁壘竟不免門墻之揮且況降此而瑣瑣稗品鄙俚淫哇之蕞蔀傍蔗啄啄爭鳴其視龜玆夫餘之各具小成不翅若蚊睫蝸角而家家而正其謬人人而齊其舛爲其上者不已勞乎予於近日欲聞治世之希音首擧一二年少文臣而撕警之者南公轍之世掌絲綸金祖淳之家傳詩禮李相璜沈象奎之胄筵舊僚之子濡染者軒冕之作誦習者詞命之體也俯就跂及固各隨其才分萬有一捨宋而適越用夏而變夷捷徑窘步貪鳥錯人則其爲賊于敷文忝厥先武豈特無妄之小過渠曹以雀盧赫閥瞬焉之頃當臥占國子大司成弘藝文館提學矣貢擧而誤多士潤色而辱王言是所謂朱絃下里黃流瓦缶而黌庠館閣之上一任此輩厮壞則有北之投何足以贖乎至於家煥未嘗非好家數而落拓百年斲輪而貫珠自分爲羈旅草莽發之爲聲者悲吒忼慨之辭也求而會意者齊諧索隱之徒也跡愈卼而言愈詖言愈詖而文愈詭絺繡五采讓與當陽離騷九歌假以自鳴豈家煥之樂爲伊朝廷之使然肆予遵箕聖斂時敷福之範承先王聖功神化之緖特書燕寢之扁曰蕩蕩平平室而庭衢八荒四大字遍題八窓之楣昕夕顧諟作我息壤於是乎篳路藍縷披自草萊家煥特其中一人耳今也與公轍輩瞥地悖常者流比而同斥家煥獨不茹菀又況彼而可斥而不斥此而不可斥而單斥其可乎更有餘意之攙及者有才而等於蔑如齎志而無以自衒甘與草木同腐者俗所謂一名是已欲識人倫之常稱則反慕千里不同俗之俗自知彙征之莫混則嗜看十七子發憤之譚至于咳唾揮弄之末而動相描畫惉惉竊竊鮮有能超然聳拔於那裏斯亦朝廷之責非渠之罪也如成大中吳正根之恭移塗轍予雅好之等書二中褒加十行如朴齊家李德懋棄尺朽而用寸長開示向陽之牖且置大中齊家輩幸而揚名者間有崔岦若而人尙云逖矣天之生才亦限地分盍亦反觀於崔必恭自誤而誤其類之不億乎此皆所謂不拂其性各適其器以期其咸底會歸之妙也予當更語於爾爾莫言家煥家煥方自谷而喬化腐爲新由心之音何患不漸入佳境使家煥才鈍三日而未刮目若子若孫又豈必每每讓與不效自鳴之盛乎夫登盟壇執牛耳復明大一統之權於長夜醉夢之中者予以爲己任凡民秀蠢有先覺後覺之別覺則一也縱或迷未脫灑者介於間此特太陽之於爝火君子之於小人黃鵠之於壤蟲主爲主客爲客斯爲足矣故聖人編詩三百十一篇桑間濮上之什竝列於大雅渢泱之際聞今日諄諄之誘者感發於推恕懲創於求備日遷善而不自知比屋有希音予則曰祈天永命之本也
정조 16년
以副校理李東稷上疏傳曰雖已批下語多涉禁原疏令政院付丙
정조 16년
奎章閣檢校提學臣吳載純檢校直提學臣徐有防檢校直提學臣李秉模檢校直提學臣朴祐源檢校直閣臣徐榮輔等謹啓爲發緘事乾隆五十七年十月三十日本閣敬奉傳敎此雖一事亦關刑政則豈可有犯倖逭乎李相璜南公轍特以在京之故問啓也緘辭也皆捧歸正之明文獨金祖淳以同浴者類不但漏網乃敢得得揚揚於專對之行相璜公轍何人也如彼其喫苦祖淳事事任渠所爲乎以相璜公轍處問目星火發關於所到地方道臣渡江前捧答通上送臺銜雖無帶推行公之規兼臺異於時臺仍爲趲程前進道臣之發緘於兼臺有礙格例而副使旣是閣臣使之依例緘問上送本閣之意自該道行會事分付自訟文字文與詩間亦令渡江前製進與公轍所作一體揭板事命下是白乎等以依傳敎發關於平安監司洪良浩使之知委於原任直閣冬至副使徐龍輔所到處依例取招於書狀官金祖淳矣節答通內檢校待校金祖淳年二十八白等矣身稟賦庸陋才思鈍劣發言成章愧君子推學之能下帷窮經乏古人專門之工若其自孩提至勝冠所習者不出於經傳與先秦兩漢文字而已自晉以下雖唐宋八家之文亦未嘗留意耽索者區區淺妄之志自不揆揣於蚊蝱之負山竊庶幾策勉於古道以補昭代文化之萬一而畢竟事不諧心才不就願早年科第遂犯不幸之戒矣自是以後尋常抱疾之餘奔走供仕之隙或取稗官小說以爲撥悶破閑之資而惟其弔詭荒唐之說輕浮艶冶之辭浸淫濫觴於諸子百家之外有足以供解頤於片時取悅目於卽景也年前翰苑待罪日幸蒙聖上愍其愚騃慮其浸染火書於殿庭布誨筵席玉成之盛意旣勤懇惻匪怒之恩敎不啻丁寧矣身是時惶汗浹背感淚承眶退而痛自刻責于心曰小說之於文也譬於人則孔壬也譬於色則紫綠也譬於聲則桑濮也孔壬君子之所遠也紫綠君子之所惡也桑濮君子之所放也身衣先王之服口讀先王之書而不知所以遠之惡之放之之道則其何以自齒於士夫之流而不爲君子之所黜棄唾罵乎倘非我聖上曲示指導誕敷責諭怛然於入井之時喚醒於迷塗之際則幾不免躓彼荊棘之歎矣如是思惟一念惺惺邇來五六年間不敢披涉稗官等書而非惟不接於眼前亦且不復萌念於心頭至於試課之功令燕私之翰墨絶未嘗攙及不經非聖之說以速孤恩負心之罪此實朋儕僚審之所共知而上天之鑑亦必俯燭於心跡之間矣今當逖違耿結之中又以此事伏承緘問之命此莫非我聖上隨處牖迷善誨之至仁大德也北望宸極首以頓地無辭可對矣身以累世詩禮之家聲沐聖朝陶鑄之盛澤久叨簪筆之班更廁摛文之列而不肖無狀不克有裨於黼黻之笙鏞之治乃反同歸於輕薄浮靡之科固是矣身難贖之罪且況以不讀八家之初心居然爲耽看稗說之人君父以此憂之儕友以此惜之此所以自恨自悼於向來之自取而寧欲無生者也今日以前尙不敢復徇舊習今日以後豈或自㡳再誤上以孤負鴻恩下以墜廢家訓乎天實鑑臨焉敢誣也焉敢誣也傳敎內辭緣惶恐遲晩敎味白齊旣有發緘取招之命上裁何如判付啓人雖無改過過之爲貴程張大賢也不禁觀獵之思早悅孫吳之書大凡學者姿高則騖遠才勝則馳外知其非不憚改改則不貳犯此足矣觀此緘答文體爾雅意匪汍濫頗覺有限旨趣呼燭三復未免擊節至深更彼南公轍軟軟反掘之對李相璜沾沾悅耳之辭沈象奎軋軋難解之供特皆從唇皮口角間强勉自明出來無論如此如彼旣捧侤音雖欲且觀前頭至於此人段爲則當曰爲不爲則當曰不爲決知無自欺而欺予以此判付馳撥行會俾渠放心而行長格而歸萬有一歸囊貯句或涉於唱調或關於艶語則是亦欺予渠之頂上常若予之照臨之意竝以分付爲旀玉堂李東稷疏批精書一通下送須卽轉示上副使俾各益圖對揚之道爲良如敎
정조 16년
行都承旨洪明浩隨駕宿左承旨洪義榮隨駕宿右承旨申獻朝隨駕宿左副承旨金孝建隨駕直右副承旨李翼晉隨駕宿同副承旨李庚運隨駕直假承旨李喆模守宮直注書徐有聞隨駕宿李海淸差祭假注書鄭文始隨駕直事變假注書申龜朝守宮直
정조 16년
王大妃殿惠慶宮遣承旨夕問安答曰知道
정조 16년
李庚運啓曰來十一日輪對日次矣敢稟傳曰爲之
정조 16년
李庚運啓曰來十一日朝參日次矣敢稟傳曰停
정조 16년
李庚運啓曰明日冬至望闕禮依例爲之之意敢啓傳曰知道
정조 16년
洪義榮啓曰司僕內乘來言捲簾毛帳取稟傳曰捲三面毛帳爲之
정조 16년
李庚運啓曰今日大駕詣景慕宮入齋室後王大妃殿惠慶宮問安何承旨進去乎敢稟傳曰右副承旨進去
정조 16년
以香室景慕宮冬享大祭受押單子傳于李庚運曰親押
정조 16년
李庚運以吏曹言啓曰今此冬至祭宗廟各陵獻官中時無職名人員竝令該曹口傳付軍職何如傳曰允
정조 16년
兵曹口傳政事副司直洪明浩李集斗沈煥之李文會竝單付
정조 16년
傳于李庚運曰都承旨前望單子入之
정조 16년
吏曹口傳政事以尹坊爲分內醫院提調
정조 16년
兵曹口傳政事以李身敬爲兼內乘
정조 16년
有政吏批判書李𡊠參判李在學進參議未差行都承旨洪明浩進以李冕膺爲吏曹參議
정조 16년
吏曹口傳政事以申溆李敬魯爲監察
정조 16년
洪明浩啓曰禮貌官來言百官稟旨就次矣敢稟傳曰知道
정조 16년
李翼晉啓曰臣以王大妃殿惠慶宮問安進去下直之意敢啓傳曰知道
정조 16년
再政以洪秀輔爲右參贊徐榮輔爲禮曹參議
정조 16년
洪義榮以兵曹言啓曰本曹郞廳差備當爲備員佐郞有闕之代令該曹口傳差出以爲備員之地何如傳曰允
정조 16년
吏曹口傳政事以崔時淳爲兵曹佐郞
정조 16년
洪義榮以兵曹言啓曰動駕時侍衛帶隷二名勿禁事今春定式不啻丁寧則今日侍衛之班無一名跟隨事甚駭然當該駕前郞廳令該府拿問處之何如傳曰汰去其代令該曹口傳差出可也
정조 16년
吏曹口傳政事以李奭濟爲兵曹佐郞
정조 16년
李庚運啓曰今日王大妃殿惠慶宮夕問安何承旨進去乎敢稟傳曰右副承旨進去
정조 16년
李庚運啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰左承旨進去
정조 16년
洪義榮以兵曹言啓曰景慕宮冬享大祭擧動敎是時本曹堂上侍衛及守宮不可不備員而參判宋鍈牌不進參知李益運牌不進傳旨未下參判宋鍈令政院卽爲牌招以爲進參之地何如傳曰許遞令該曹口傳差出
정조 16년
以兵曹參知李益運牌不進罷職傳旨傳于金孝建曰此傳旨捧納承旨推考旣承俄者批旨且當今日享班焉敢乃爾前牌勿施嚴飭察任
정조 16년
吏曹口傳政事以李義行爲兵曹參判
정조 16년
洪義榮以兵曹言啓曰本曹堂上侍衛當爲備員新除授參判李義行令政院稟旨牌招以爲進參之地何如傳曰允
정조 16년
洪義榮以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 16년
壬子十一目初七日辰時上詣景慕宮冬享大祭擧動入侍時行都承旨洪明浩右承旨申獻朝左副承旨金孝建右副承旨李翼晉同副承旨李庚運記事官徐有聞假注書鄭文始記注官金良倜承膺祚檢校提學吳載純檢校直提學徐有防朴祐源檢校直閣尹行任徐榮輔南公轍以次隨駕上具遠遊冠絳紗袍乘輿出永淸門明政門降輿乘輦有隣曰聖體若何上曰一樣矣命庚運書傳敎曰傳香承旨馳詣宗廟永禧殿奉審摘奸受香諸處一體奉審以來翼晉曰兵曹參判未差參知李益運牌不進傳旨未下只有參議兪彦脩一人今方守宮侍衛無進參之人云敢此仰達矣上曰渠罪渠自知之因渠一人以致侍衛之不備豈有如許事體一遞旣伸廉隅姑爲仍任牌招先隨駕後謝恩可也明浩曰今日親祭時奠幣瓚爵官當爲備員吏曹參議未差之代政官牌招開政差出待下批仍卽牌招何如上曰依爲之太驟前望中徐榮輔拔之以在京無故人差出可也出擧條出弘化門詣宮大門外降輦乘輿入宮大門御齋室少頃就板位行再拜禮仍詣宮內奉審訖親押祝文詣省牲省器位省牲省器仍行肄儀明浩曰莫重祭享班儀固當整肅而今日肄儀拜禮之際已多失儀極爲駭然當該監察所當重勘而本院請推之外無他可施之罰何以爲之敢稟上曰竝汰去令該曹口傳差出可也出擧條明浩曰親臨祭享時修掃等節固當十分致愼而簷階氷雪未盡掃除其在事體極爲駭然不能檢飭之提調難免其責當該提調推考何如上曰依爲之出擧條上還御齋室命庚運書傳敎曰明日還宮時仍詣毓祥宮展拜該房知悉又命書傳敎曰掌樂提調徐有防越俸十等仍命諸臣權退
정조 16년
行都承旨洪明浩坐左承旨洪義榮坐右承旨申獻朝坐左副承旨金孝建坐直右副承旨李翼晉坐同副承旨李庚運坐直注書徐有聞仕李海淸病假注書鄭文始仕直事變假注書申龜朝仕
정조 16년
酌獻禮罷後仍詣延祜宮宣禧宮展拜罷後內閣政院玉堂藥房口傳問安答曰知道
정조 16년
還詣眞殿行禮罷還內後內閣政院玉堂藥房口傳問安答曰知道
정조 16년
大殿王大妃殿惠慶宮中宮殿內閣政院玉堂朝廷二品以上六曹堂上兩司長官冬至單子問安答曰知道
정조 16년
洪義榮啓曰司僕內乘來言捲簾毛帳取稟傳曰捲三面
정조 16년
傳于洪義榮曰諸司預備
정조 16년
傳于洪義榮曰以翌日問安當來會再明日次對進定於明日
정조 16년
傳于李庚運曰今予一念憧憧在於奉先也爲民也今日亞歲也躬薦芬苾祇拜殿宮當於還宮時駐輦召見貢市人令該堂率領待令貢市人以都民之根本有此召見之擧而其在一視遠近之道豈可不念諸道民生乎一寒如此綿歉無褐之狀如在目中催科而呼飢之狀又如在目中三南尤甚處民情近果何如近聞守宰多不治尤以此關心姑不處分欲觀道伯察戢兼爲渠輩自效而新還之停與減皆已分俵民皆曉然知之乎此意今日內行會三南關東道臣處捧糴時不可不闊狹則務從闊狹事一體申飭
정조 16년
李庚運以禮曹言啓曰今此冬至陳賀諸道所封箋文中慶尙右水使李慶潤以應封官兼別軍職故各爲封箋肅川府使金爔雖非應封官亦以別軍職封箋矣一體看審捧入之意敢啓傳曰知道
정조 16년
李庚運以禮曹言啓曰今此冬至諸道所封方物開坐看品則忠淸兵使李光燮封進物種中弓帒筒箇七部中路水濕色渝不合進獻故不得不退送此由於領來色吏不善看護之致而事體所在極爲未安當該兵使李光燮從重推考色吏令攸司嚴治弓帒筒箇七部從速改脩封進之意分付何如傳曰捧入勿推勿治可也
정조 16년
洪義榮以壯勇營言啓曰依下敎本營隨駕將校軍兵等處饒氣之意敢啓傳曰知道
정조 16년
洪義榮以訓鍊都監言啓曰依下敎隨駕將校軍兵等處饒氣之意敢啓傳曰知道
정조 16년
洪義榮以禁衛營言啓曰依下敎本營隨駕槍劍軍及留陣將校軍兵等處饒氣之意敢啓傳曰知道
정조 16년
景慕宮冬享大祭祭報府亞獻官右議政金履素終獻官光恩副尉金箕性進幣瓚爵官吏曹判書李𡊠奠幣瓚爵官吏曹參議李冕膺薦俎官戶曹判書李秉模禮儀使禮曹判書閔鍾顯典祀官奉常正李羽晉宮司令宋文述堂上執禮大司諫尹行任堂下執禮司諫鄭東觀執尊司成沈興永大祝司果南公轍祝史掌令金達淳齋郞正言韓用鐸捧俎官戶曹正郞鄭東敎司果尹守翼濟用主簿金箕南盥洗位兵曹正郞崔鎭夏金和鍾爵洗位禮曹佐郞朴在箕徐懿大掌牲令典牲主簿韓在中協律郞掌樂正柳匡大贊者引儀金東覽崔慶鎭謁者引儀任希澤假引儀李命心贊引兼引儀金思卨李萬羽祭監監察李敬魯申溆
정조 16년
壬子十一月初八日丑時上行景慕宮冬享大祭入侍時行都承旨洪明浩右承旨申耆朝左副承旨金孝建右副承旨李翼晉同副承旨李庚運記事官徐有聞假注書鄭文始記注官金良倜承膺祚檢校提學吳載純檢校直提學徐有防朴祐源檢校直閣尹行任徐榮輔南公轍以次侍立上具冕服入就板位禮儀使跪啓請行祀上行再拜禮詣神位前三上香執瓚灌地獻幣瓚爵官李𡊠進詣獻幣薦俎官李秉模進詣薦俎上降復位行再拜訖亞獻官右議政金履素終獻官光恩副尉金箕性以次行禮訖上復行再拜禮詣飮福位北向立飮福詣望燎位燎訖通禮跪告禮畢上還詣齋室命諸臣權退
정조 16년
壬子十一月初八日卯時上詣毓祥宮擧動入侍時行都承旨洪明浩左承旨洪義榮右承旨申獻朝左副承旨金孝建右副承旨李翼晉同副承旨李庚運記事官徐有聞假注書鄭文始記注官金良倜承膺祚檢校提學吳載純檢校直提學徐有防朴祐源檢校直閣尹行任徐榮輔南公轍以次隨駕上具翼善冠衮龍袍乘輿出宮大門降輿乘輦詣毓祥宮至宗廟前降輦步過乘輦命明浩詣宗廟奉審以來至鍾樓上曰貢市堂上率貢市人來待此處還宮時當詢問弊瘼矣詣毓祥宮降輦乘輿入宮大門降輿入堂內命明浩書傳敎曰奉安閣展拜時百官行禮依例爲之上曰延祜宮宣禧宮展拜時百官行禮置之軍兵路上留駐出榻敎就板位行酌獻禮仍詣延祜宮行展拜禮訖乘步輦詣宣禧宮入堂內少頃就板位行展拜禮命庚運書傳敎曰今日卽亞歲也眞殿展拜時隨駕百官行禮事該房知悉承史閣臣侍衛諸臣宣饌訖乘輿出宮大門降輿乘輦至彰義宮前降輦步過乘輦至鍾樓上曰貢市堂上來待敦化門外可也至敦化門外駐輦命貢市堂上入侍賤臣承命出傳與貢市堂上金尙集偕入上曰貢市堂上一員誰也明浩曰李秉模而今則減下云矣上曰前堂上李秉模還差上敎尙集曰國家政事奉先爲大安民爲次貢市人卽都下根底而今日亞歲也往在先朝每詢弊瘼於歲首故予今臨門詢瘼爾等原情竝書呈予將親覽焉以此下敎傳布於貢市人處可也尙集承命出傳訖命宣傳官徐有和解嚴上入敦化門進善門至明政門降輦乘輿入仁政門至萬安門降輿步詣眞殿行禮訖還內承史諸臣以次退出
정조 16년
行都承旨趙尙鎭牌不進左承旨申獻朝坐直右承旨金孝建坐左副承旨李文會坐直右副承旨李殷模在外同副承旨鄭致淳坐注書徐有聞病李海淸仕假注書鄭文始仕直事變假注書申龜朝仕
정조 16년
藥房提調徐有隣副提調洪明浩啓曰一陽肇生百祿鼎至閟宮親祼大享利成亞歲展拜聖慕皆伸離次經宿向晩回鑾伏未審夜間聖體若何寢睡水剌之節亦何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
大殿王大妃殿惠慶宮中宮殿內閣政院玉堂口傳翌日問安答曰知道
정조 16년
金孝建啓曰明日王大妃殿誕日相値視事頉稟之意敢啓傳曰知道
정조 16년
金孝建以奎章閣守宮原任直閣意啓曰夜間閣內諸處無事之意敢啓傳曰知道
정조 16년
金孝建啓曰左捕將趙圭鎭仍任前職事命下矣方在罷散中何以爲之敢稟傳曰敍用
정조 16년
金孝建啓曰左邊捕盜大將趙圭鎭時無職名令該曹口傳付軍職何如傳曰允
정조 16년
兵曹口傳政事副護軍單趙圭鎭
정조 16년
以前校理李晴設鞫得情傳旨傳于金孝建曰以咸與維新之意欲一問而處之依啓矣更思之本末終涉倒置不問柳星漢先問李晴不但不成體段渠之從前親密與否姑無論向來事旣無把捉之跡則遽然鞫覈尤豈不如何姑置之
정조 16년
傳于金孝建曰禁府堂上前望單子入之待下批牌招先參坐後謝恩
정조 16년
禁府堂上前望單子入之知義禁徐有防落點
정조 16년
傳于金孝建曰當該禁府都事拿處
정조 16년
以江原監司尹師國狀啓停退各穀當捧一千五百餘石仍令特爲停退令廟堂稟旨分付事傳于金孝建曰依狀請施行事回諭
정조 16년
傳于金孝建曰明日慈殿誕日進上封裹尙方無提擧云奉命出壃人許遞前望單子入之待下批牌招
정조 16년
尙衣提調前望單子入之鄭昌順落點
정조 16년
傳于金孝建曰俄者所懷甚得體雖已嘉之此事之爭執過矣入侍兩司長官遞差而當此滌舊惟新之時擇其人出場之意已有筵敎前望單子入之
정조 16년
兩司長官前望單子入之大司憲李𡊠大司諫徐榮輔落點
정조 16년
傳于金孝建曰左右參贊許遞前望單子入之
정조 16년
左右參贊前望單子入之朴祐源李秉鼎落點
정조 16년
承旨前望單子入之趙尙鎭李文會李殷模鄭致淳落點
정조 16년
金孝建啓曰新除授承旨鄭致淳以前任靈光郡守方在解由未出中何以爲之敢稟傳曰勿拘
정조 16년
金孝建啓曰新除授右副承旨李殷模時在京畿驪州地乘馹上來事下諭何如傳曰允
정조 16년
以尙衣副提調望單子傳于金孝建曰違牌及在外承旨許遞前望單子入之
정조 16년
傳于金孝建曰法已行矣尤甚邑徒爲弊端洪州牧定配罪人李昌會放
정조 16년
金孝建啓曰弘文提學鄭昌順旣在闕中不爲肅謝直爲出去事甚未安推考警責仍卽牌招何如傳曰允申飭行公斯速肅命可也
정조 16년
以弘文提學鄭昌順牌不進推考傳旨傳于金孝建曰更爲牌招嚴飭行公牌去來勿爲呼望
정조 16년
傳于金孝建曰大抵臣下之犯分雖細事有不厭之慮雖微眚有無窮之漸故聖人有憂之特揭羸豕堅氷之戒使天下萬世之亂臣賊子知所懲畏近日分義上凌蔑成習甚至有今日承宣無嚴之擧此豈等間看過處乎尹永僖拿覈之命諸臣但當急於奉行設鞫與否有不可暇顧設欲覆難亦當遵古例爲之今日所爲果何如乎憲長諫長啓語誠得體矣無論如此如彼施威嚴問何等截嚴之擧則所謂供招萬萬草率今日紀綱胡至是也判義禁洪檍知義禁徐有防同義禁金履禧竝施竄配之典卽刻內更爲開坐洪明浩更加施威如不以犯分委折直招直以施刑之意草記其餘諸囚亦爲嚴問捧供皆以草供當刻內入之該堂竄配待更招供辭入啓捧傳旨各別嚴飭萬一遲滯執筆都事刑推得情以聞
정조 16년
傳于金孝建曰問目猶不分明所供猶如是汎稱遲晩禁府事萬萬駭然莫重傳敎渠等於入侍時旣持去敢於筵退後忽招司謁擲給者揆以邦憲誅殛猶輕不請承傳色猶屬微事之微事抑何心腸爲此犯分之擧而發於腸頭萌於心中行之無難犯亦等閑此豈特委君命於草莽乎大抵懲討也者卽爲君臣之大倫則爲懲討尹永僖反爲永僖所不犯之罪其委折當反覆嚴問矣況司謁何等賤流則對司謁投莫重傳敎於司謁之靴底者亦何意思草供勿施當刻內更爲捧入其中申獻朝之能立異於招司謁之狀今始知之極爲可嘉渠之初招不爲自明尤爲得體若預知其如許豈或混同置對乎不待傳旨先卽放送仍任承宣牌招入直而更招供辭若或遲滯執筆都事依所下傳敎擧行草記事分付
정조 16년
以洪明浩草供傳于金孝建曰問目依舊塞責所供亦一謄本若此則何必開坐盤覈只使當直郞構一問目作一所供預爲書置須敎呈納爲簡便此供辭勿施屢次下敎終不領會發問豈可更爲下敎徒損國綱乎卽刻內諸堂出意見嚴問得情而渠以長官同登筵席委罪於洪義榮尤萬萬痛惡洪義榮李翼晉供辭勿施亦爲更捧以入促敎之下如是遲滯執筆都事一倂西間嚴囚後草記事分付如渠殘劣者流爲此無於古之犯分豈特渠輩數人之罪乎言念及此豈不凜然寒心身爲獄官不識明張之義如許獄官投之有北有北必不受矣其中李庚運新入豈知院規本事亦不過隨衆莫知頭緖而然待出場分等處分次姑置
정조 16년
以李翼晉草供傳于金孝建曰注書之持去渠當責挽等說無難納招而該府無難捧供若此則傳敎之下注書不可持去乎李翼晉嚴刑得情斷不可已爲先納供意思另加窮覈以入此供若不拔例嚴問當該堂上當濟州牧安置以此意嚴飭
정조 16년
傳于金孝建曰蔭承宣何知格例況同登筵席之兩承宣所爲渠雖欲挽止其勢似難待決末分等處分次洪義榮與李庚運保放府外
정조 16년
以兵曹判書有闕政事取稟傳于金孝建曰當日爲之
정조 16년
有政吏批判書未差參判李在學參議李冕膺同副承旨鄭致淳進以徐有隣爲吏曹判書鄭好仁爲兵曹判書沈興永爲修撰尹光普爲副修撰閔斗爀爲敦寧主簿元厚鎭爲寧邊府使永禧殿殿監單白景炫觀象監正單李鼎德天文學敎授單申潤國
정조 16년
金孝建以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處饋粥之意敢啓傳曰知道
정조 16년
金孝建以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處療氣之意敢啓傳曰知道
정조 16년
金孝建以兵曹言啓曰昨日動駕時雲劍差備守門將趙永重莫重雲劍不能謹愼奉持致有破傷之境事之驚駭莫此爲甚若係故犯則當爲極律或是無情自有當勘爲先汰去令該府拿問嚴覈照律處之何如傳曰允
정조 16년
金孝建以吏曹言啓曰通禮院假引儀丁若樞呈狀內素患痰癖之症忽又添劇時月之內萬無供職之望云病勢旣如此則不可强令察任今姑改差何如傳曰允
정조 16년
金孝建以備邊司言啓曰行司直鄭昌順左參贊鄭好仁吏曹判書李𡊠前判書趙鼎鎭右參贊洪秀輔大司憲朴祐源吏曹參判李在學竝還差備堂使之察任何如傳曰允
정조 16년
李文會以訓鍊都監言啓曰依下敎隨駕將校軍兵等處饋粥之意敢啓傳曰知道
정조 16년
李文會以禁衛營言啓曰依下敎本營隨駕槍劍軍及留陣將校軍兵等處設粥分饋之意敢啓傳曰知道
정조 16년
李文會以御營廳言啓曰依下敎駕前別抄兼內吹等處設粥分饋之意敢啓傳曰知道
정조 16년
李文會以御營廳言啓曰依下敎駕前別抄兼內吹等處療飢之意敢啓傳曰知道
정조 16년
李文會以左邊捕盜廳言啓曰大逆不道罪人九宗子穟及穉自本廳竝移送右捕廳之意敢啓傳曰知道
정조 16년
李文會以右邊捕盜廳言啓曰大逆不道罪人九宗子穟及穉自左捕廳移囚本廳之意敢啓傳曰知道
정조 16년
李文會以右邊捕盜廳言啓曰謹依下敎以金東善擊錚原情內辭意反覆嚴問於大逆不道罪人九宗子穟及穉兩漢處而東善原情中自沙川移家夢村之後九賊自忠州上京時歷路來訪者數次已在出六多年之後參下時曾經寢郞與否其時與其後元無聞知之事爲辭矣罪人穟所供中以爲矣身以常時病廢之故長在鄕中矣父平日親好出入之處不得詳知今又屢朔滯囚精神昏迷無以指的納招盤問於矣弟穉處則可以洞燭云矣穉所供以爲矣身長隨矣父住着京中而矣父之別檢出六今爲十一年與大臣金鍾秀雖未知始於何年大體計其年數似不過五六年內外而或尋訪於京第或往見於鄕家年前又出往會葬於夢村至於沙斤川往來之說曾未聞知此外無他可達云矣敢啓傳曰九宗事云云之可笑豈必問之然後知之而大臣之必請使予更爲究覈終涉抑勒故前此筵中屢示不慨之意而今番疏語之依舊殊非爲大臣費心力昭晣之本意大臣之不自足不知恩良覺慨然然彼旣登諸章奏則其在勉出之道不可無究竟法有此盤覈之命觀其供招豈有別般加知者然而在大臣更無執引之端甚是省事大抵大臣卽朝廷之所敬禮而在大臣自持之道豈可以上眷之日加事事皆欲盡愜其意而後已乎人臣之意固不當如此朴判府疏之萬萬無稽不但斥之甚嚴夫夫也孰不知其如此如彼且屢及於敦諭之恩言果何如此自有大臣以來所未有之恩禮也於此更有何不愜重言復言不念反涉要君之嫌乎今則厥事旣出場其在振頹綱正臣分之道決不可一味煦濡判府事金鍾秀罷職此草記及批答疏批卽使樞郞往傳亟圖追愆訟尤之方使君臣之際遇得以終始不替兼使舊僚不守分者知所懲畏此乃正君君臣臣大綱之一端也政院知悉
정조 16년
李文會以右邊捕盜廳言啓曰左捕廳嚴囚罪人大逆不道罪人九宗第三子和當日平明時物故之意敢啓傳曰知道
정조 16년
鄭致淳以義禁府言啓曰京畿長湍府付處罪人蔡濟恭亟施極邊遠竄之典事承傳啓下矣蔡濟恭咸鏡道穩城府極邊遠竄而承傳內辭意具罪目依例發遣府都事自長湍府執捉仍令押送配所何如傳曰彼負予不負今予卽古予爲言則此人辜負之罪益無所逃大抵向者之擧由於顔情云爾則何太無難由於偏私云爾則何太無嚴有一於此竄配以下之律律不當罪今日依啓之意不但欲伸公議而已配所旣定便亦發配何必行到穩城然後始可曰振頹綱乎且思之無論顔情與偏私其本心之無妄則予已明燭之不然則當初何如彼汲汲處分俾不至於尾大一則知其心也二則知其心也況於亞歲欲與維新之日乎善乎康節詩曰冬至子之半天心無改移此草記置之長湍府付處罪人蔡濟恭特爲放送可也
정조 16년
金孝建以義禁府言啓曰京畿長湍府付處罪人蔡濟恭放送事承傳啓下矣卽爲放送事分付該道道臣之意敢啓傳曰知道
정조 16년
金孝建以義禁府言啓曰放黜罪人李文源慶尙道巨濟府絶島勿限年定配罪人洪樂游等罪名竝蕩滌事承傳啓下矣李文源洪樂游等卽爲放送事分付各該道道臣之意敢啓傳曰知道
정조 16년
金孝建以義禁府言啓曰慶尙道蔚山府投竄罪人申耆分揀事命下矣申耆分揀放送事分付該道道臣之意敢啓傳曰知道
정조 16년
李文會以義禁府言啓曰忠淸道洪州牧定配罪人李昌會放送事承傳啓下矣李昌會卽爲放送事分付該道道臣之意敢啓傳曰知道
정조 16년
鄭致淳以義禁府言啓曰時囚罪人申獻朝放送事命下矣申獻朝卽爲放送之意敢啓傳曰知道
정조 16년
鄭致淳以義禁府言啓曰時囚罪人洪義榮李庚運等待決末分等處分次保放府外事命下矣洪義榮李庚運竝卽保放之意敢啓傳曰知道
정조 16년
領府事洪樂性箚曰伏以閟宮親祼見墻之聖孝克伸亞歲展拜追先之盛念冞篤回鑾萬安玉體益康時値一陽之新復慶有百福之咸萃欽頌歡忭曷有其極第臣素患膈氣入冬頻發之際頑痰湊結腰部牽刺酸痛屈伸不得寢寐幾乎全失食飮隨以頓減宛轉床笫作一籧篨者今已兩旬而又於數日前重添毒感達夜咳嗽頭疼如碎叫苦昏綴莫省四到當此風雪嚴寒侵曉將事鎭日動駕之時旣未趨參於宮庭駿奔之列又未陪從於內局保護之班曠職闕禮之罪益無所逃伏枕惶隕罔知攸措仍念臣於匪意向又伏蒙廟宮都提調特除之命驚惶感激涕淚無從以臣癃病昏瞶所帶本兼諸任毋論緊務漫職全未董察罪積尸素而廟宮重任又及臣身聖恩愈隆私分益惶不知將何以圖報萬一也今臣所管衙門洽爲十一榮寵夐絶涯分踰濫歷數前後罕與爲倫雖使年富力强者當之猶恐其知慮之未周精神之未逮況此衰朽老物何以堪任日夕兢懍若隕淵谷耿耿一念惟在竭蹶奔走鞠躬盡瘁以爲涓埃之酬而病狀如右無望自力瘝闕職守隳損國體一味縮伏偃息私次殆若不識義分之至嚴起居之常禮有臣如此生不如死此必臣素願莫遂自陷大戾之秋也玆敢倩人構箚冒死號籲伏乞聖明俯垂憐察亟降威罰鐫削臣職名俾公務無廢仍治臣辜恩不職之罪以肅朝綱以安賤分焉答曰省箚具悉卿懇卿須安心勿辭愼攝仍傳曰此批答遣史官傳諭
정조 16년
判府事金鍾秀疏曰伏以臣罪通神天禍延慈母三年制畢一縷命存乃蒙聖上誕宣別諭於樞銜初付之日所以愍惻而撫存者聖念藹然臣手奉恩言告榮無處惶感之餘血淚被面吉朝肅命聖敎鄭重臣雖冥頑一段戀主之誠尙可比於犬馬三載逖違之餘一瞻天恩退塡溝壑卽臣寤寐所耿結況臣賤疾朝不謀夕及此未死尤屬時急奔走承命尙何敢晷刻淹延而有足如縻拊躬流涕嗚呼臣本窮獨人生只與老母相依爲命殿下以寵愛臣太過故恩數至及臣母多年貞疾輒蒙頒賜珍劑臣母病中每攢手祝聖恩波所霑獲延年壽而緣臣不孝奄及大故天地雖大一身無依噫無狀如臣蚤被主知聖上之於賤臣父母也顧復恩勤避濕就燥殆史牒所未有到今移孝之地唯聖明在上耳而臣今身名敗衊長在人鬼關頭復入脩門此生無路命之窮矣尙何言哉噫噫逆者天下之大惡也爲人臣子一被此名終身難洗念臣平生所藉手而事殿下者只有嚴於逆順之辨一事而職由臣命途奇險十餘年來橫被此名者屢矣而皆緣妄錯之擧便同自作之孽人之爲言特不諒臣本心而太過太激爾曷嘗有如今日事之守制田廬與世相忘之中忽以或識面或不識面之兩逆豎作爲奇貨暗地譸張毒手結裹計無所不至也哉臣身被衰麻名騰急書五內崩裂天地罔極而猶未辦剖心以自明則人理可爲都喪而乃以垂絶之喘至煩太醫齎藥凶誣危疾之次第轉死爲生於萬無一幸之餘者伊誰賜也隆恩厚渥曠絶千古非臣家世世子孫之隕首結草所可報答其萬一也臣於壬寅乞骸時已以沒齒自廢要存天下之大防內誓于心質言于前席而獨無奈聖德如天拯拔薰沐曲費聖念臣由是感激遂不能固守初心竟未免有時委蛇出則羞對儓隷處亦淚霑枕席其爲毁一己之廉義累昭代之風化無復餘地則今此人言之來其意以爲不如是不足以去臣者固其所也皆臣自取何敢爲怨尤計而惡逆是何等名目也假令言出於微官末僚行査脫空之前尙不可復廁人類況言出於董率百僚之大官而臣之不肖亦曾忝叨大臣者乎噫彼星九兩賊窮天極地之罪惡擧切共戴一天之羞而臣方身蒙逆名非臣之所敢語及者然天討之不容久稽輿憤之不可終遏以聖上之明庶幾回悟早晩兪音一下指囑與同謀窮覈到底則發告人被告人之虛實枉直自可綻露無餘臣之日夜泣祝于閔覆之天者唯此而已此事査實則臣之爲人爲鬼可以立判不査實則臣將終身於非人非鬼之間抱冤而生飮恨而死死亦不得瞑目於地下臣固螻蟻微命而亦係造化中一物則以聖上愛欲其生之德意得無惻然於斯乎伏乞天地父母曲垂鑑裁亟允星漢及九宗子鞫問之請則臣雖死之日猶生之年唯殿下哀之憐之臨疏涕泣不知所云臣無任瞻天望聖戰灼祈懇之至答曰省疏具悉國綱不可不扶臣分不可不正請覈於曲施之國綱臣分於不得不扶而正之卿則特賜處分此後道理非朝家所可提誘者卿須知之
정조 16년
壬子十一月初九日辰時上御重熙堂左副承旨入侍稟事閣臣同爲入侍時左副承旨金孝建記事官李海淸記注官金良倜承膺祚稟事閣臣行大司憲朴祐源大司諫尹行任以次進伏訖上命書傳敎曰當該承旨等爲先遞差下義禁府都承旨洪明浩爲先施威嚴問其餘承旨一體嚴覈取招以聞祐源行任等曰臣等因御製校正仕進於閣中今日賓對未得登筵而適以稟事旣得方寸故有區區所懷敢此仰達矣噫彼永僖何等劇逆而兩司請討之啓旣有下敎間姑停之擧故臣等恭俟兪音將洩輿憤矣俄伏聞拿覈之命忽下意外登筵諸臣莫不爭執而未回天聽云臣等相顧愕眙實不勝憂慨之至夫拿覈者卽尋常罪囚循例査辨之事凶如永僖悖如永僖黨逆情節極其狼藉十目難掩一世齊憤則豈用此拿問備例之事乎刑政之乖盭姑且舍是義理之晦塞誠非細憂伏乞亟加三思收還拿覈之命仍令王府設鞫得情夬伸王法焉臣等因此而又有仰達者俄者諸承宣事誠萬萬驚心凡繳還之法請承傳色以啓卽不易之院規而招致司謁投給傳敎此何等變怪也近來廷臣不識事面苟關懲討之邊則雖作駭悖之擧甘自陷於犯分凌節之科而猶且不顧焉此蓋由於畏怯恇勷而然向來體國大臣之三字刀割卽爲一行刀割此箇義理固是建天地而不悖而下於此則雖關懲討亦有緩急當先觀其事面之如何耳莫重王命也莫嚴者臣分也少屬懲討則不有王命不知臣分惟浮謗是怕惟妄度是事大抵方命虧分卽人臣之極罪以其事關義理憂切安危則古之人或拚死辦得者此豈人人而如此事事而如彼反使命令閼而不行懲討歸於屑越乎今此喉院擧措旣非繳納便同投還以國體則綱紀頹矣以分義則凌犯極矣此若原其心之出於懲討恕其罪之犯於堂陛則其流之弊不知至於何境念及於此不覺心寒臣等謂時囚罪人洪明浩爲先施以絶島安置之典其餘諸承旨竝施竄配之律斷不可已矣上曰卿等之言甚得體而處分皆有所據矣出擧條命退諸臣以次退出
정조 16년
都承旨未差左承旨申獻朝坐直右承旨金孝建坐左副承旨李文會坐直右副承旨未差同副承旨鄭致淳坐注書徐有聞病李海淸假注書鄭文始仕直事變假注書申龜朝仕
정조 16년
大殿惠慶宮中宮殿元子宮內閣政院玉堂口傳問安答曰知道
정조 16년
鄭致淳啓曰明日常參經筵取稟傳曰停
정조 16년
申獻朝啓曰新除授兵曹判書鄭好仁卽爲牌招命召傳授何如傳曰允
정조 16년
以輪對官望筒傳于鄭致淳曰後日次待令
정조 16년
以京畿監司徐鼎修啓本齊陵英陵寧陵冬至祭無弊設行事傳于鄭致淳曰此後齊陵祭享寒食外贊者以厚陵陵官中出番人差定畿驛察訪勿爲下去事定式施行事回諭于道臣而英陵寧陵忌辰祭享亦用右例事一體回諭
정조 16년
以咸鏡監司金憙狀啓十一月令薦新生靑魚生瓜魚限內不得封進惶恐待罪事傳于鄭致淳曰勿待罪事回諭
정조 16년
傳于申獻朝曰捕盜大將趙心泰記過明日春塘臺殿座時待令
정조 16년
申獻朝啓曰明日殿座時侍衛當爲磨鍊而兵曹判書以未肅拜不得擧行則所當卽爲言送而不此之爲尙未擧行事極稽忽當該堂上不可無警從重推考何如傳曰罷職
정조 16년
申獻朝啓曰卽者兵曹郞廳來言明日殿座侍衛當爲磨鍊以入而判書鄭好仁牌招啓辭未下次堂例不得擧行云何以爲之敢稟傳曰勢難行公云許遞前望單子入之待下批牌招傳授命召
정조 16년
兵曹判書前望單子入之鄭昌順落點
정조 16년
申獻朝啓曰兵曹判書鄭昌順牌不進推考傳旨今方捧入而命召傳授一時爲急更卽牌招何如傳曰允
정조 16년
申獻朝啓曰侍衛法意何等嚴重而再昨日動駕時兵曹參判李義行謂有身病中路徑歸事之驚駭莫此爲甚所當重勘而本院請推之外無他可施之罰何以爲之敢稟傳曰拿問嚴處
정조 16년
傳于申獻朝曰近日諸臣稍稱眷注則非久坐重犯大抵今之所謂眷注卽嶺海之初程犴狴之先文言念及此寧不痛歎雖以目下事言之蔡濟恭之向筵擧措此果知無不言而然乎一則私意也二則無嚴也雖以曲恕其心之意昨令宥還上眷自上眷臣分自臣分使彼中夜自檢能不有愧於心乎此際纔有完伯處分此亦辜負中一人入登前席出而宣揚其果盡心則半國之風波何如是幾年不靜乎重之以按藩之後頗有任怨之聲聞初則認爲過於奉法毁言之來爲之悶念矣次次夷考則墨倅不戢小民受害而自己亦無著稱之治聲則俄者處分烏可已乎此兩人皆已處分之人而尤可寒心而欲無語者卽前判府事金鍾秀事也旣生之又生之得有今日是誰之賜則在彼塵刹之報但當益念麾不去之義而已而夏間恩數何等鄭重而伊後擧措若醉若夢甚至附啓之說出而無畏憚極矣況昨諭中不愜二字卽人臣之大罪也聞當走伏請命於王府州獄以寓歸身司敗之意而側俟兩日漠無聞焉今日國綱可謂不可使聞於他人爲人臣辜負至此若有本心之不泯則聞此敎其果無怵然覓死之心乎予則曰此大臣之弊甚於向所謂云云諸人若欲亟圖自新以卒餘年則使予知刮目之效又欲一味依舊則有始無終之嘆小正俗振綱之方大何可更事云云然顧其職則大臣也如是敷諭之後若無加等之處分其可曰有國有法乎前判府事金鍾秀加施不敍之典招致樞府錄事於院庭以此傳敎嚴明分付
정조 16년
以平安監司洪良浩狀啓武烈祠儀節及勸武之方條列以啓事傳于申獻朝曰此豈成說乎草草莫甚還下送更爲修啓名以建祠收錢貨於儒生云云者旣駭然矣又敢以酬勞等說揷入於狀啓者往古來今寧有如許貽羞之事乎以此事向下飭敎回諭何等截嚴則今番狀啓別無贖愆㡳意萬萬駭然所謂收斂於儒生錢貨回諭祗受曰令道伯一一自備還給若此則酬勞等說自歸烏有而此道臣忠厚必是誤信人而然然朝廷所知者體貌而已旣如是下敎之後道臣不可無處分平安監司洪良浩罷職本道百弊蝟集其代以有地望不敢辜負人差擬事言于廟堂
정조 16년
以江原監司尹師國狀啓道內各邑社壇城隍壇各建屋子奉安神位祭禮凡節成節目後錄事傳于金孝建曰向者申飭之後諸道祗受狀本及知委列邑皆不過循例而已欲待明春抽栍摘奸觀此東伯狀啓及後錄其爲致精致謹於享事其誠可嘉其心可尙況身爲道臣奉行朝令義固當若此此雖職分內事而享祀恪勤之勞不可無別般嘉奬江原監司尹師國特爲加資以勸諸道臣之不職者諸道之中以內閣近臣出按者卽四道而其所擧行萬萬無狀惜乎位躋崇秩素稱綜明之完伯鄭民始亦反讓頭於東伯乎宜施加倍之律以勸他人此等小事泛忽若此不知朝令之奉行其可坐擁雄藩徒使利己乎全羅監司鄭民始亟施削職之典而言不可不信傳旨則賑穀拮据狀聞來到後捧入慶尙監司鄭大容咸鏡監司金憙京畿監司徐鼎修爲先越俸十等畏朝令之道何關於內閣與否乎忠淸監司李亨元黃海監司李敬一平安監司洪良浩亦爲越俸十等至於建屋修治等事諉以朝令之申嚴當此極寒萬一役民其罪尤當如何待解凍着意擧行事一體嚴飭尋常祭享事例飭不奉朝令若此則近來連下飭敎之時歉歲不治守令之一味掩覆三南道臣事萬萬無狀治績雖劣來效可責者容或爲說其必不堪任之類亦皆容護潛行繡衣之書啓推積案上如許國綱古豈有之有何顔情畏守令甚於畏朝令若此乎三南道臣處令廟堂拔例嚴飭其中巽軟之尤甚者錦伯也亦卽嚴關査問委折以聞大抵近來藩臣惟事肥己不恤民隱惟以狀啓句語之磨琢爲目前彌縫免罪之方眞箇廉聲漠然無聞先從道伯不施烹阿之典法何施乎虎行之藏繡衣欲使此輩知警而然猶一味恬然恝然謂可以免罪塞責無絲毫之效萬萬痛駭限以明年麥秋諸道道臣中廉聲最乏者發遣都事拿來後殿座惠政橋大會都民嚴訊取服施以贓汚之律以謝道內蒼生城內之有惠政橋卽爲民有此等之擧橋名如此此時此擧豈可已乎令廟堂別關行會卽令奉揭于各道布政門樓以爲常目之地事分付
정조 16년
傳于鄭致淳曰言不可不信雖有待狀聞捧傳旨之命而更思事面不但苟且交龜若差遲則營賑拮据亦當恢恢矣完伯傳旨捧入其代不可不擇老鍊之手矯積痼之弊集之他之民田日加闢戶日益增則別般收用面對時旣質諭此亦言不可不信政官待開門牌招以江界府使權單付完伯邑完而民蘇爲諸道守令之最近見於襄陽一倅以試可於江郡亦旣屢及於筵席豈無拔例差送之擧守令中批其例雖罕觀於漢帝所謂其惟良二千石顧不重歟襄陽府使申大年特授江界府使大年之代另加擇差待下批當日辭朝
정조 16년
以前執義崔烜前掌令沈鏗前持平閔師宣刊削傳旨傳于申獻朝曰此等事不足責傳旨與柳事草記勿施
정조 16년
申獻朝以二所巡廳言啓曰去夜二更一點量犯夜人內官鄭德海執促依例移送義禁府之意敢啓傳曰何累禁府決杖乎令內侍府依更數決杖可也
정조 16년
申獻朝以義禁府言啓曰執筆都事一竝西間嚴囚後草記事命下矣執筆都事嚴思勉柳相文元在明等竝卽嚴囚西間之意敢啓傳曰知道
정조 16년
申獻朝以義禁府言啓曰時囚罪人竝府門外保授事命下矣時囚罪人林泰遠李遇濟洪明浩李翼晉嚴思勉柳相文元在明趙永重李廷書等府門外保授之意敢啓傳曰知道
정조 16년
弘文提學鄭昌順疏曰伏以臣罪著妄言罰止薄罷屛伏悚恧日夕訟愆不踰月而甄敍遽降未數日而除旨繼辱授臣爲弘文館提學者臣誠感極榮極悚甚愧甚不知所以自措也噫臣以樗櫟賤品桑楡暮景謬膺特達之殊知殆遍內外之揚歷在臣僥濫何官不然而百凡職任各有所諉廊廟籌謨雖曰緊重猶可稟大臣之指劃錢穀甲兵非不煩殷亦宜按前人之成規至若詞垣之職文以爲任運之在心宣之爲言工拙鈍敏有不可掩華國賁猷尙矣毋論依樣畫葫亦云難能此非人人所可勉强而幾及者明矣臣本稟性鈍滯賦材凡劣少日功令之技常患拙澁晩來湘素之業久已抛却策名立朝殆四十年知臣議臣者未嘗以文苑一步議到於臣臣固自知人亦共諒不意今者有此誤恩實是魯鶋之鍾鼓衛鶴之軒車自顧惶惑人謂斯何此誠前輩所云人間可笑之事擔着臣身其爲玷名器而駭聽聞非細故也且臣殘齡亦已望七形殼雖存神精已耗舊時剽竊十忘八九尋常文字有時茫昧帝虒魚魯或多換錯以此衰昏以此荒謬雖在前望猶當刊落豈可擧似於新通之列哉念臣遭際聖明致位隆顯墻壁之靡依而偏蒙眷庇讒誣之潛構而曲賜照燭到底恩造天高海深銘之肝肺答以頂踵糜粉不辭官職何論又況上憑寵靈坐要氷銜此是人臣之奇遇匹夫之倖會常情所艶臣豈獨異誠以自量已熟冒膺無路坐違嚴名泥首禁扃臣罪至此尤合萬殞玆控危懇仰冀體諒伏乞聖慈亟賜刊改之命以重名選仍降逋慢之誅以肅朝綱千萬幸甚答曰省疏具悉卿其勿辭行公
정조 16년
右議政金履素箚曰伏以臣冒膺重任觸事憒憒無往非罪而至於俄者所奉口傳下敎而其溺職之罪益復難逭惶懍震越不知所措噫昨日洪明浩等罪犯此實前古所無之變怪誠不勝萬萬駭惋夫莫嚴者堂陛莫重者君命一有凌犯於此則合置何典向來大臣之奉慈旨辦一死於宗社存亡迫在呼吸之際者誠以社稷爲重故也此箇義理臣於初筵之奏洞陳愚衷而至於明浩輩抑獨何心乃敢招致司謁投納傳敎甘自歸於犯分蔑綱之科若此不已其流之憂將至何境惟彼禁堂苟有一分嚴畏之心固當拈出當問之案務盡究覈之道而不此之爲敢以題外說話漫漶發問於承命按治之際者事未前聞罪著無嚴直與明浩輩無異近日紀綱雖曰掃地而亦豈謂至此之極哉此莫非如臣無似忝居百僚之首上負振紀之諭下乖董率之方朝廷之上有此可驚可駭之事而臣乃一直昏迷茫無聞知致使聖明獨勞於上臣罪至此尤合萬死玆敢冒上短箚略陳悚懍之忱伏乞亟降威罰以警具僚焉至若洪明浩等罪狀決不當尋常勘斷竝施絶島安置之典金吾諸堂亦竝島配斷不可已也答曰省箚具悉卿懇授卿相職取卿牢確而此箚之在史官口宣之後者是豈知卿用卿之意乎昨夜之酬應果何如則卿在大官之列者視以例常甚至承宣之凌分禁堂之溺職而迄無一言糾正今忽有此請譴之擧甚爲之慨然所請不允卿須安心勿辭益務淬勵之方卽起視事以正綱紀仍傳曰此批答遣史官傳諭
정조 16년
壬子十一月初十日辰時上御熙政堂右承旨入侍時右承旨金孝建假注書鄭文始記注官金良倜承膺祚以次進伏訖上命孝建書榻敎曰惠慶宮進服杏吉茶自今日停止仍命退承史以次退出
정조 16년
都承旨未差左承旨申獻朝坐右承旨金孝建坐直左副承旨李文會坐右副承旨未差同副承旨鄭致淳坐直注書徐有聞仕李海淸病假注書鄭文始仕直事變假注書申龜朝仕
정조 16년
申獻朝啓曰大司憲李𡊠執義宋民載掌令金達淳崔重圭持平宋俊載朴孝成呈辭監察茶時之意敢啓傳曰知道
정조 16년
傳于申獻朝曰侍衛毛具
정조 16년
傳于申獻朝曰忠淸水使留待
정조 16년
備忘記忠淸水使李潤謙下直長弓一張長箭一部片箭一部筒兒一箇賜給
정조 16년
傳于申獻朝曰時囚中禁府都事中樞府郞廳放送
정조 16년
有政吏批判書徐有隣參判李在學參議李冕膺同副承旨鄭致淳進啓曰禮曹參議今當差出而擬望之人乏少外任竝擬何如傳曰允以曺允大爲兵曹參判李殷模爲兵曹參議宋翼孝爲司成金孝眞爲襄陽府使全羅監司單權訓鍊都監提調單鄭昌順禁衛提調單鄭昌順御營提調單鄭昌順江界府使單申大年江原監司尹師國今加資憲事承傳禁府都事李趾馨造紙別提成肯柱相換
정조 16년
兵批判書鄭昌順侍衛進參判曺允大未肅拜參議李益運入直進參知李殷模未肅拜左承旨申獻朝進副護軍李周顯李日運副司直李文源奇彦鼎趙尙鎭李祖承宋鍈尹行任李身晦李殷模高宅謙李基恒副司果洪克浩副司正鄭文始竝單付
정조 16년
傳于鄭致淳曰禮曹參議前望單子入之
정조 16년
申獻朝啓曰卽者義禁府都事來言前判中樞府事金鍾秀今方待命於金吾門外係是大臣去就敢啓傳曰此大臣之至于今日知其心也再昨日厥事出場後特下處分意謂聞命有別般處義作爲節拍矣昨筵屢問之連以無動靜爲奏於是乎大發慨咄之意更有加等之處分昨夜招致錄事問之果不出所料大臣再昨罷職後胥命於城外昨於不敍傳敎後胥命於金吾云然則樞郞之無一言金吾之無微稟內閣之無去來俱爲駭然雖皆處分大抵此大臣知予心故予亦知此大臣之心而空然因不卽稟告以不體予意枉費責敎矣若知再昨之胥命豈有昨日不敍之命亦豈有多般情外之敎乎今則旣入城內積年隔面之餘欲見之心是急多少敦勉之語姑不暇及再昨罷職傳敎中不愜要君等句語以刪之書出而傳旨勿施昨日處分傳敎亦爲還收卽令承旨以安心勿待命入來肅命事傳諭承旨之行有先爲申及者百朴判府何關於予與卿之間而欲爲不緊辨正之層節爲一番詰難之端乎遂事不須說況卿若念移爲忠之義則造朝而肅命在京而瞻依恐不待予言之縷縷他餘在面諭事一體傳諭期於偕入
정조 16년
金孝建啓曰判府事金鍾秀處令承旨傳諭期於偕入事命下矣何承旨進去乎敢稟傳曰同副承旨進去
정조 16년
同副承旨鄭致淳書啓臣敬奉聖諭馳往傳諭于中部堅平坊典醫監契行判中樞府事金鍾秀所住處則以爲死罪賤臣乃於泥首席藁之中承宣忽地臨辱傳宣聖諭薄譴旋收恩言曠絶至有千古人臣所未嘗得之敎臣以首頓地感淚盈襟雖以臣之遭罹情蹤到此地頭更不敢爲逡巡計況臣一覲歸死之願咫尺天門寸衷倍激謹當拚棄廉防顚倒趨召以聽天地父母之區處云矣臣旣承偕入之命故臣先爲入來之意敢啓傳曰知道
정조 16년
傳于金孝建曰金判府事肅拜後留待
정조 16년
金孝建啓曰判府事金鍾秀依下敎來待矣傳曰入侍
정조 16년
申獻朝以都摠府言啓曰今日入直內三廳武兼禁軍及軍兵等當爲中日習射而春塘臺殿座相値不得爲之之意敢啓傳曰知道
정조 16년
鄭致淳以弘文館言啓曰新除授副修撰尹光普時在忠淸道尼城地經筵入番事緊請斯速乘馹上來下諭傳曰依啓
정조 16년
申獻朝以義禁府言啓曰時囚中禁府都事中樞府郞廳放送事命下矣李永夏嚴思勉柳相文元在明李廷書金宅和等竝卽放送之意敢啓傳曰知道
정조 16년
申獻朝以義禁府言啓曰保囚罪人洪明浩李翼晉還囚捧供之意敢啓傳曰知道
정조 16년
申獻朝以義禁府言啓曰罪人洪明浩李翼晉口招公事判付內洪明浩絶島金甲島勿限年定配李翼晉邊遠定配洪義榮蔭官之不識格例尙可說也親年之七十者許令留養一子載在法典且其長子又況大臣之子乎定配收贖奪告身放送李庚運新入院中不分東西伊時擧措別無參涉削職放送卿等今日問目猶可謂黥補三堂非年老則親老者定配亦爲收贖以奪告身減等放送事命下矣洪明浩全羅道珍島郡金甲島勿限年定配李翼晉平安道昌城府邊遠定配而以判付內辭意具罪目依例發遣府書吏押送于各其配所洪義榮定配收贖告身盡行追奪放送李庚運削職放送洪檍徐有防金履禧定配亦爲收贖告身盡行追奪放送何如傳曰允
정조 16년
申獻朝以刑曹言啓曰依下敎中樞府錄事卞瑜崔興祥權彧宋得輝李春培金履顯宋景輝高昌大宋載綰宋之英朴瑛韓壽弘朴壽謙宋之漢金壽華張義和等十六人爲先曹內保授而林天繼朴尙輔林福來林福湘家在城外故待城門開卽爲捉來保授之意敢啓傳曰放未及捉者亦爲放送可也
정조 16년
壬子十一月十一日辰時上御春塘臺殿座入侍時左承旨申獻朝右承旨金孝建左副承旨李文會右副承旨鄭致淳記事官徐有聞假注書鄭文始記注官金良倜承膺祚檢校直提學李秉模檢校直閣南公轍以次進伏訖上曰捕將趙心泰拿入可也獻朝曰趙心泰今方拿入而所佩御營大將命召及捕盜大將傳令牌大將牌何以爲之乎上曰使之自納可也獻朝承命分付趙心泰納命召大將牌傳令牌訖獻朝請拿入拿入訖上曰有國所重紀綱是已紀綱之所維持者專在堂陛之嚴一或有犯分之擧則堂陛之不嚴姑毋論國之紀綱將掃如言念及此實爲懍然日昨筵敎之下汝以武將敢生咨且之意欲出未出遲徊觀望似此無嚴之習文宰猶不敢況武臣乎所謂武將如此故近來武弁尤爲效之此誠痼弊矣若不直陳伊日咨且之意則當別般處分矣心泰曰臣受國厚恩塵刹莫報何敢生犯分之意也伊時承命退出之際大臣有所仰達者欲待畢其說之際自爾遲徊莫非臣愚迷顚錯之致惶隕震越不知所達矣上曰旣有下敎則在汝分義當卽出擧行而已何可以大臣之有所陳敢生咨且之意也如汝頑不畏法之類宜有別般處治之道曾經元戎及兵判雖無決棍之已例旣非國典所載且汝之所犯死有餘罪何可仍以勿治乎仍命依法決棍至七度上曰元戎之七度棍足當他武七十度姑爲安徐此後各別小心可也命拿出上曰命召及大將牌傳令牌使之親受心泰進伏獻朝傳命召訖心泰退出上曰忠淸水使入侍賤臣承命出傳與忠淸水使李潤謙偕入進伏上曰近來松禁解弛爲帥臣全不檢飭今番則拔例申禁俾無如前之弊至於李潤彬査事爾若有一毫私意當有嚴處之道日後摘奸時雖一株松現捉則難免重勘今年穡事失稔民食孔艱鎭卒亦是民也着意誠心賙恤無貽朝家之憂勤慢與否豈無探知之道也仍命退諸臣以次退出